เอ็มเอฟซีกำไรร่วง10%
MFC ไตรมาส 2 กำไรหด 10% เหตุค่าใช้จ่ายด้านดำเนินงานพุ่ง 17%
27 ส.ค. 2555

MFC ไตรมาส 2 กำไรหด 10% เหตุค่าใช้จ่ายด้านดำเนินงานพุ่ง 17%
บริษัทหลักทรัพย์จัดการกองทุน (บลจ.) เอ็มเอฟซี (MFC) แจ้งผลการดำเนินงานงวดไตรมาส 2 สิ้นสุดวันที่ 30 มิ.ย. 2555 มีกำไรสุทธิ 29.92 ล้านบาท กำไรต่อหุ้น 0.25 บาท ลดลง 9.77% หรือ 24.61% จากงวดเดียวกันของปีก่อนที่มีกำไรสุทธิ 39.68 ล้านบาท กำไรต่อหุ้น 0.33 บาท
ขณะที่รวม 6 เดือนแรกของปีนี้มีกำไรสุทธิ 62.86 ล้านบาท กำไรต่อหุ้น 0.52 บาท ลดลง 10.20 ล้านบาท หรือ 13.96% จากงวดเดียวกันของปีก่อนที่มีกำไรสุทธิ 73.06 ล้านบาท กำไรต่อหุ้น 0.61 บาท
น.ส.ประภา ปูรณโชติ กรรมการผู้จัดการ MFC เปิดเผยว่า ในไตรมาส 2 ปี 2555 บริษัทมีรายได้ค่าธรรมเนียมและบริการจำนวน 165.60 ล้านบาท ลดลง 1.85 ล้านบาท หรือ 1.1% ในขณะที่ค่าใช้จ่ายเกี่ยวกับการดำเนินงานเพิ่มขึ้นจากงวดเดียวกันของปีก่อนจำนวน 20.03 ล้านบาท หรือ 16.74%
สำหรับรายได้รวมของบริษัทใกล้เคียงกับงวดเดียวกันของปีก่อน โดยมีจำนวน 179.61 ล้านบาท จากงวดปีก่อนอยู่ที่ 179.44 ล้านบาท แม้รายได้ค่าธรรมเนียมและบริการจะลดลง แต่กำไรที่ลดลงในงวดนี้ส่วนใหญ่เกิดจากค่าใช้จ่ายรวมที่เพิ่มขึ้นจากงวดปีก่อน 20 ล้านบาท ซึ่งมาจากค่าธรรมเนียมและบริการจ่ายที่เพิ่มขึ้นเป็นหลัก โดยเพิ่มขึ้นเป็น 26.8 ล้านบาท จากงวดปีก่อนอยู่ที่ 9.85 ล้านบาท ค่าใช้จ่ายด้านโฆษณาและส่งเสริมการขายเพิ่มขึ้นเป็น 9.76 ล้านบาท จากงวดปีก่อนอยู่ที่ 4.6 ล้านบาท ค่าใช้จ่ายเกี่ยวกับพนักงานเพิ่มขึ้นเป็น 76.08 ล้านบาท จาก 73.27 ล้านบาท ค่าใช้จ่ายด้านอาคาร สถานที่ และอุปกรณ์เพิ่มขึ้นเป็น 21.08 ล้านบาท จาก 20.17 ล้านบาท